टेस्ट रैंकिंग में शीर्ष स्थान गंवाने की कगार पर सचिन  
तीन मैचों की टेस्ट श्रृंखला में भारतीय टीम का हिस्सा नहीं होने के कारण तेंदुलकर आईसीसी टेस्ट बल्लेबाजी रैंकिंग में शीर्ष स्थान गंवा देंगे।
वेस्टइंडीज के खिलाफ सोमवार से जमैका के किंग्सटन में शुरू हो रही तीन मैचों की टेस्ट श्रृंखला में भारतीय टीम का हिस्सा नहीं होने के कारण सचिन तेंदुलकर आईसीसी टेस्ट बल्लेबाजी रैंकिंग में शीर्ष स्थान गंवा देंगे।  पिछले साल आईसीसी के साल के सर्वश्रेष्ठ क्रिकेट का पुरस्कार जीतने वाले तेंदुलकर फिलहाल दक्षिण अफ्रीका के जाक कैलिस के साथ संयुक्त रूप से शीर्ष पर हैं। तेंदुलकर ने आराम करने का फैसला किया है जिसके कारण जिस प्रत्येक टेस्ट में वह नहीं खेलेंगे उसके लिए उन्हें एक प्रतिशत रेटिंग अंक गंवाने होंगे जिससे कैलिस दुनिया के नंबर एक टेस्ट क्रिकेटर बन जाएंगे।  यह भारतीय दिग्गज इंग्लैंड के जोनाथन ट्राट से भी पीछे हो सकता है जो तीसरे स्थान पर काबिज हैं। ट्राट श्रीलंका के साउथम्पटन में चल रहे टेस्ट में अच्छे प्रदर्शन के साथ अपनी स्थिति बेहतर कर सकते हैं।  तेंदुलकर के अलावा श्रृंखला में हिस्सा नहीं लेने वाले अन्य भारतीय खिलाड़ी वीरेंद्र सहवाग, गौतम गंभीर और जहीर खान अंक गंवाने के अलावा रैंकिंग में भी खिसक सकते हैं।  भारत आईसीसी टेस्ट टीम रैंकिंग में वेस्टइंडीज ने 42 अंक आगे हैं जिसके कारण भारत अगर 3-0 के वाइटवाश से कम अंतर पर श्रृंखला खत्म करता है तो उसे रैंकिंग अंक गंवाने होंगे। भारत 3-0 से श्रृंखला जीतने के बावजूद 128 अंक पर बरकरार रहेगा जबकि 2-0 की जीत उसके अंक 127 कर देगी। टीम इंडिया अगर 1-0 या 2-1 की जीत दर्ज करती है तो उसके रेटिंग अंक 126 हो जाएंगे।  वेस्टइंडीज अगर 1-0 या 2-1 से जीतने में सफल रहता है तो भारत छह रेटिंग अंक गंवा देगा। टीम इंडिया अगर 0-2 से हारती है तो उसे सात अंक का नुकसान होगा। वेस्टइंडीज के श्रृंखला जीतने से शीर्ष दो टेस्ट टीमों के बीच का अंत कम होने के अलावा कैरेबियाई टीम पाकिस्तान को पीछे छोड़कर जून 2003 में रैंकिंग की शुरूआत के बाद से पहली बार छठे स्थान पर पहुंची जाएगी।